[{"text_idx": "#000002", "text": "Heverk eo degouezh Essure war marc\u2019had Europa ha Fran\u0303s eus ur sistem testeniekaat laosk. N\u2019eo ket bet gouest an ANSM, pennadurezh yec\u2019hedel c\u2019hall, da herzel ouzh Essure gant e sistem evezhian\u0303. Setu trede lodenn enklask Splann war enplantennou\u0300 pistrius Essure."}, {"text_idx": "#000003", "text": "Evit bezan\u0303 gwerzhet en Unaniezh Europa e rank an dafar mezegel tapout ar testeniekadur CE digant aozaduriou\u0300 testeniekaat prevez. Ar re-se a vez paeet gant obererien ur produ bennak evit rein\u0303 al label prizius \u00ab hep sellet re bizh \u00bb a zispleg ar gazetenn Le Monde en un enklask kaset da benn gant kenstroll etrebroadel ar c\u2019hazetennerezh bet embannet e 2018. Un testeniekadur lezober muioc\u2019h c\u2019hoazh p\u2019eo diazezet war ar studiadennou\u0300 roet gant ar broduerien o-unan. \u00ab Stern an testeniekadur CE e-unan a lez un atebegezh vras \u2013 hag ur galloud da zibab diouzh ar son\u0303j bras ivez a-wechou\u0300 \u2013 d\u2019ar produer war meur a live. \u00bb, eme ar gannaded Julien Borowczyk (LREM) ha Pierre Dharre\u0301ville (NUPES) en o dezrevell kelaouin\u0303 parlamantel1 rentet e miz Meurzh 2019. Komz a reont eus o zu eus \u00ab freuzstal klok ar sistem evezhian\u0303 yec\u2019hedel aotren lakaat war ar marc\u2019had \u00bb2. Mankou\u0300 o deus tennet splet oute an embregerezhiou\u0300 Conceptus ha Bayer goude, evit lakaat e gwerzh an emplantennou\u0300 hilastalan\u0303 peurbad Essure."}, {"text_idx": "#000004", "text": "\u00ab Essure ne dapfe ket an testeniekadur hiziv\u00bb"}, {"text_idx": "#000005", "text": "Un arbennigour gall war an darbarou\u0300 mezegel \u2013 n\u2019eus ket fellet dezhan\u0303 e vefe diskuliet e anv -, a lavar deomp eo gwall souezhet e vefe bet tapet an testiekadur CE gant an emplantennou\u0300-se, goude lenn an diellou\u0300 diabarzh niverus, deuet da vezan\u0303 foran3 da-gen\u0303ver proseziou\u0300 e Kalifornia e 2020 (douget ez eus bet klemm 27 000 gwech er stad-man\u0303 diwar an 39 000 gwech e oa bet douget klemm gant maouezed abalamour d\u2019un emplantenn er Stadou\u0300-Unanet)4."}, {"text_idx": "#000006", "text": "Ur juntr implijet da ober an emplantenn a ginnig terrin\u0303 pe mont da fall emezan\u0303. \u00ab Ar juntrou\u0300 a vez dindan gwaskou\u0300 mekanikel ingal gant fin\u0303vou\u0300 munut ur wech emplantet er c\u2019horf\u00bb, a zispleg-en\u0303 c\u2019hoazh. Un elfenn all a souezh hon arbennigour : ne c\u2019hall ket an emplantenn bezan\u0303 dilamet. Ur poent a oa bet lakaet war wel gant Uhelbennadurezh ar Yec\u2019hed (HAS), he doa rakkinniget ne vefe implijet an emplantennou\u0300-se nemet pa ne vije doare all ebet ken d\u2019ober a-hend-all5."}, {"text_idx": "#000007", "text": "Gallout a reomp notennin\u0303 ivez diwar diellou\u0300 ar justis amerikan eo bet chen\u0303chet lec\u2019h fardan\u0303 meur a wech. En diellou\u0300 bet diguzhutaet e anzav an embregerezh Conceptus n\u2019helle ket kadarnaat e touje e iskevraterien d\u2019an normou\u0300 6. Evit hon arbennigour ez eo simpl an traou\u0300, \u00ab diglok e ooa an teuliad e-ken\u0303ver live ar risklou\u0300. Essure n\u2019en dije ket gallet tapout an testeniekadur CE hiziv \u00bb."}, {"text_idx": "#000008", "text": "Notennig an emplantenn Essure a gen\u0303verie an teknik-se ouzh gwriadenn ar c\u2019horzennou\u0300. Gwiriou\u0300 : Guy Pichard."}, {"text_idx": "#000009", "text": "Ar goulennou\u0300-se zo bet savet ganeomp da Vayer. An embregerezh en deus lavaret deomp e oa \u00ab souezhet e vefe un den dianav o rein\u0303 e son\u0303j war an teuliad-man\u0303 \u00bb. Ha dezho da rein\u0303 ivez skouer an emplantennou\u0300 a vez lakaet e kalon an dud hag a zo enno tamm-pe-damm an hevelep re hag en emplantennou\u0300 Essure, \u00ab ha n\u2019eus kudenn ebet \u00bb."}, {"text_idx": "#000010", "text": "Savet hon eus goulennou\u0300 ouzh TU\u0308V Sud ivez, en deus grataet an testeniekadur CE da Essure e 2002. E-ken\u0303ver surentez an emplantennou\u0300 ez eus bet respontet deomp \u00ab roet hon eus an testeniekadur dezho, neuze respont d\u2019ho koulenn zo anat \u00bb. Respont ebet a-berzh an NSAI (National Standards Authority of Ireland) en deus grataet an testeniekadur e 2013 avat."}, {"text_idx": "#000012", "text": "Desket e vez ivez en diellou\u0300 justis-se embannet en un doare foran n\u2019eus bet treuzkaset nemet un dregantad izel-mat eus ar c\u2019hlemmadennou\u0300 ha klemmou\u0300 a-berzh klan\u0303vourezed ha mezeien gant Conceptus ha Bayer da-heul. Er Stadou\u0300-Unanet ez eo ouzhpenn 32.000 klemmadenn ha klemm n\u2019int ket bet dezrevellet d\u2019ar bennadurezh yec\u2019hedel amerikan, an FDA (Food and drugs administration)7."}, {"text_idx": "#000014", "text": "Bayer a enrolle klemmadennou\u0300 pratikou\u0300, met an darn vrasan\u0303 anezho ne oant ket diske\u0302riet. Uhel-mat eo ar sifrou\u0300 : adalek 2007 e kresk ar c\u2019hlemmadennou\u0300 en un doare ingal bep miz. E 2008 an den karget d\u2019ober war-dro ar c\u2019hlemmou\u0300 dre vras e ti Conceptus a ro da c\u2019houzout d\u2019an embregerezh e vefe ezhomm eus un den ken nemet evit ober war dro Essure evit gallout talan\u0303 ouzh kresk ar c\u2019hlemmou\u0300."}, {"text_idx": "#000015", "text": "Etre miz Genver 2008 ha Mezheven 2010 en deus resevet Conceptus 16 581 klemm ha n\u2019eus bet treuzkaset nemet 182 anezho d\u2019ar pennadurezhiou\u0300 yec\u2019hedel. Etre Genver 2008 ha miz Mae 2013 en doa resevet an oberour 15 klemmadenn bemdez ent keitat ken nemet evit emplantennou\u0300 Essure8. \u00ab An niver a glemmadennou\u0300 a zo divent. Evidomp-ni, ma vez resevet klemmou\u0300 bemdez abalamour d\u2019ur produ e talvez ez eus ur gudenn vras. \u00bb, a zispleg hon arbennigour deomp. Abaoe 2010 ha 2013 da heul e c\u2019houlenn an FDA digant Conceptus kren\u0303vaat mererezh ar c\u2019hlemmadennou\u0300 ha danevellin\u0303 gwelloc\u2019h an darvoudou\u0300 d\u2019ar pennadurezhiou\u0300 yec\u2019hedel9."}, {"text_idx": "#000016", "text": "Reizhabegin\u0303 a ra Conceptus he c\u2019hudennnou\u0300 meran\u0303-se dre an diouer a implijidi10. Un diell diabarzh da Vayer a ziskouez e ouie an implijidi e oa mankou\u0300 evit treuzkas ar gwallzarvoudou\u0300 hag o doa kemennet d\u2019an embregerezh e c\u2019hellfe degas ur harz da aotre an dafariad. Evezh Europa a oa bet sachet ivez : da heul ur strobad atersadennou\u0300 a ziskoueze ne oa ket bet treuzkaset gant Bayer an disteran\u0303 gwallzarvoud diwar 142, e tiviz an aozadur iwerzhonat NSAI (National standards authority of Ireland) lemel, d\u2019an 10 a viz Gouere 2014, e-pad 90 devezh, an testeniekadur CE diwar an dafariad mezegel Essure. \u00ab Dav eo resisaat, ne oa ket ket, d\u2019ar poent-se, lakaet an ANSM war evezh a-feur gant an darvoudou\u0300-man\u0303 \u00bb, eme ministrerezh ar yec\u2019hed gall en un diell justis11. An NSAI a c\u2019houlenn titourou\u0300 ouzhpenn o kas an ehan testeniekadur da echuin\u0303 ac\u2019hann d\u2019an 9 a viz Gwengolo 2014."}, {"text_idx": "#000017", "text": "Un eil gwech e vo lakaet war evezh e 2015 : an ANSM a dreuzkas da Vayer un danvez-lizher a ro da c\u2019houzout eman\u0303 an ANSM e son\u0303j da dennan\u0303 Essure diwar ar marc\u2019had goude bezan\u0303 bet enrollet 1000 eilefed gant 2 600 klan\u0303vourez bet emplantet an emplantennou\u0300 dezho. An c\u2019hemennou\u0300-diwall kentan\u0303-man\u0303 o dije ranket sachan\u0303 evezh ar pennadurezhiou\u0300 gall. Koulskoude ne lavarint grik war gwerzh ar produ."}, {"text_idx": "#000018", "text": "Abaoe 2008 en deus chen\u0303chet an doare testeniekaat, kren\u0303vaet eo bet. Met evel ma tispleg hor c\u2019henseurted eus Le Monde, al lobierezh start a-berzh industriezh ar sektor en deus miret ouzh ur chen\u0303chamant don da c\u2019hoarvezout. Da skouer ez eus bet nac\u2019het krouin\u0303 un ajan\u0303s testiniekaat kreizennet ofisiel en defe miret a rein\u0303 ar galloud-se da embregerezhiou\u0300 prevez."}, {"text_idx": "#000020", "text": "E kenarroud laoskentez reolennel Europa, n\u2019eo ket digerin\u0303 bras doriou\u0300 ar marc\u2019had d\u2019an emplantennou\u0300 Essure eo a ra Fran\u0303s nemetken. En desped d\u2019ar faziou\u0300 anat e teuliad an oberer [sellout ouzh al lodenn1], e vez digoret-bras an nor dezho gant un degemer c\u2019hwek : ouzhpenn kaout un digesk a 5,5 % war an TGO1Taos war ar gwerzh ouzhpennet evit skoazellan\u0303 \u00ab an nevezinti mezegel\u00bb, eo bet roet an aotre gant an HAS da resteurel penn-da-benn an holl vaouezed adalek 2012. Ken abred hag ar bloaz 2005 e oa restaolet emplantennou\u0300 Essure d\u2019ar maouezed ne oa ket aliet dezho liamman\u0303 o c\u2019horzennou\u0300."}, {"text_idx": "#000021", "text": "Berzh an emplantennou\u0300 a c\u2019heller displegan\u0303 evit darn gant an interestou\u0300 arc\u2019hant. Evit liamm ar c\u2019horzennou\u0300 e ranker mont d\u2019an ospital ha bezan\u0303 anesteziet penn-da-benn pa n\u2019eus ezhomm nemet 15 munutenn, hep anesteziezh na mont d\u2019an ospital evit an dafariad Essure. En un ali eus Bodad prizian\u0303 ar produiou\u0300 hag oberiou\u0300 en 2007, e pouez an HAS war ar splet emplantennou\u0300 Essure, ha dreist-holl \u00ab Un digresk war an niver a dud o vont d\u2019an ospital \u00bb, hag \u00ab un digresk war ar prantad ehan a-raok kaout oberiantizou\u0300 prevez pe micherel en-dro \u00bb."}, {"text_idx": "#000023", "text": "An ANSM, hag a zo san\u0303set bezan\u0303 un diwaller, en defe gallet, en anv ar galloud polis yec\u2019hedel en deus, herzel ouzh an dafar. Met evel ma c\u2019hoarvez en Europa, evezhierezh an dafariou\u0300 mezegel gall \u2013 anvet mate\u0301riovigilance pe danvezevezhian\u0303s -, a zo pell a vezan\u0303 direbech.12. Un ali hen\u0303vel zo gant Thierry Thomas, an den e-karg eus an emplantennou\u0300 en ANSM : \u00ab gouzout a reomp n\u2019eo ket ar mate\u0301riovigilance ur boelladenn beurvat. Ne oa ket a-walc\u2019h a titourou\u0300 ganeomp d\u2019ar mare-se evit ma vefe lamet an emplantennou\u0300 eus ar marc\u2019had \u00bb."}, {"text_idx": "#000024", "text": "Ur sistem evezhian\u0303 skort betek re"}, {"text_idx": "#000025", "text": "\u00ab An darn vrasan\u0303 eus an diskle\u0302riadennou\u0300 danvezevezhian\u0303s a vez dielfennet gant ar pourvezer peogwir ez eo int-i an arbennigourien barrek d\u2019en ober. \u00bb, eme Yves Lurton, kenskriver rannvro an danvezevezhian\u0303s e pennospital skol-veur -POS \u2013 Roazhon. Diskle\u0302riadennou\u0300 dizingal, evel m\u2019eo bet gwelet ganeomp . En em harpan\u0303 a ran an ANSM war an dud a-vicher evit rentan\u0303 kont eus an darvoudou\u0300 liammet gant an dafar mezegel, met ket hepken."}, {"text_idx": "#000026", "text": "Tud all, ar genskriverien lec\u2019hel, anvet er pennospitaliou\u0300, a renabl an diskleriadennou\u0300 efedou\u0300 angortozet. Daoust ma vez rediet an dud a-vicher e bed ar yec\u2019hed da ziskle\u0302rian\u0303 kement degouezh grevus, n\u2019eo ket hen\u0303vel evit an eilefedou\u0300. Trawalc\u2019h eo diskle\u0302rian\u0303 anezho dindan tri miz hep na vefe redi gron\u0303s ebet.13."}, {"text_idx": "#000027", "text": "Setu, eta, ma anzav an darn vrasan\u0303 eus ar c\u2019hinekologourien bet aterset ganeomp : ne vezont diskle\u0302riet nemet ral-ral a wech. \u00ab N\u2019em eus ket bet titourou\u0300 resis war an doare da ober. Gouzout a ouzon eo ret diskle\u0302rian\u0303 met n\u2019ouzon ket re penaos \u00bb, eme ur c\u2019hinekologourez eus Lille, Ge\u0301raldine Giraudet. \u00ab Ezhomm zo tri c\u2019hard eur evit ober un diskle\u0302riadenn, n\u2019eo ket un teuliad bihan da leunian\u0303... \u00bb, eme ar mezeg hollek Sylvain Bouquet, en deus kemeret perzh er Bodad Skiantel en doa priziet an dafariad Essure en 2017 ;"}, {"text_idx": "#000028", "text": "Evit Essure e c\u2019heller kaout douetan\u0303s war efedusted diskle\u0302rian\u0303 an eilefedou\u0300 muioc\u2019h c\u2019hoazh pa vezont peurliesan\u0303 o tont war wel e lec\u2019hiou\u0300 dishen\u0303vel mat eus al lec\u2019h ma oa bet preder (poan benn, divarregezh da virout troazhan\u0303, kudennou\u0300 da sevel pe fin\u0303val, ekzema, hag all ...). \u00ab Neuze kemer tri c\u2019hard eur evit un dra bennak ha \u201cn\u2019eo ket liammet...\u201d \u00bb, eme Sylvain Bouquet."}, {"text_idx": "#000029", "text": "En em virout da ziskle\u0302rian\u0303, diouer a amzer evit lod, anaoudegezh fall an doare da ober an diskle\u0302riadenn evit lod all... Ar c\u2019henskriver lec\u2019hel breton Yves Nurton a stad ez eus nebeutoc\u2019h a ziskle\u0302riadennou\u0300 eget ma tlefe bezan\u0303 : \u00ab Ar vedisined ne ziske\u0302riont ket ingal, a-wechou\u0300 e kav dezho eo lod eus an efedou\u0300 deskrivet- padal e tlefe bezan\u0303 diskle\u0302riet -, pe n\u2019o deus ket c\u2019hoant da ober paperajou\u0300. \u00bb Ouzhpennan\u0303 a ra Thierry Thomas, an den e karg eus an emplantennou\u0300 en ANSM : \u00ab An darn vrasan\u0303 eus an efedou\u0300 zo bet diskleriet gant ar merc\u2019hed he neket gant ar vezeien. Ral-tre eo \u00bb."}, {"text_idx": "#000030", "text": "Roadennou\u0300 disfizius o deus kammet ar studiadennou\u0300"}, {"text_idx": "#000031", "text": "En desped d\u2019an isdiskle\u0302rian\u0303 anavezet mat, ez eo aet bodad skiantel berrbad an 19 a viz Ebrel 2017 bet anvet gant an ANSM (sellout ivez ouzh al lodenn 1) da harpan\u0303 hep tamm douetan\u0303s ebet war \u00ab ar bilan\u0303s roadennou\u0300 danvezevezhian\u0303s \u00bb, ma vez roet da c\u2019houzout deomp ez eus 1 177 diskle\u0302riadenn o lakaat Essure e liamm gant ur falldegouezh, eus derou\u0300 ar bloaz 2003 betek miz C\u2019hwevrer 2017. Ha setu an dezrevell da glozan\u0303 evel-hen \u00ab Roadennou\u0300 al lennegezh, an evezhierezh ha disoc\u2019hou\u0300 ar studiadenn reuziadoniel 14, ouzhpenn 100 000 maouez enni, ne gavent ket abeg er c\u2019hempouez gounidou\u0300/ risklou\u0300 liammet ouzh an emplantenn-man\u0303 \u00bb."}, {"text_idx": "#000032", "text": "An danevell kamm-se a vo pennabeg d\u2019an ANSM bezan\u0303 chomet hep kemer diabennou\u0300 evit bevennin\u0303 implij an emplantennou\u0300 Essure e Fran\u0303s. Kemend-all a glever eus tu Bayer a ro son\u0303j deomp da c\u2019houzout \u00ab n\u2019eus ket bet anv gant an ANSM betek-henn eus elfennou\u0300 a lakfe en arvar ar c\u2019hempouez gounidou\u0300 / risklou\u0300 evit emplantennou\u0300 Essure\u201d ha dalc\u2019hmat ez eus bet skignet keleier sklaer ha klok diwar-benn an emplantennou\u0300 en ur zoujan\u0303 d\u2019al lezennou\u0300 \u00bb."}, {"text_idx": "#000033", "text": "Hiziv, ne oar ket miliadou\u0300 a vaouezed e Fran\u0303s, moarvat, ez eus riskl bras e c\u2019houzan\u0303fent eilefedou\u0300 gant an emplantennou\u0300 Essure o deus en o c\u2019horf. Daoust ma oar ar pennadurezhiou\u0300 piv eo ar maouezed gant seurt emplantennou\u0300 diwar roadennou\u0300 yec\u2019hedel pep hini e nac\u2019hont kelaouin\u0303 anezho, kuit da lakaat anezho da vont e \u00ab breskenn\u00bb, diouzh a lavar meur a c\u2019hinekologour. \u00ab N\u2019on ket evit gouzan\u0303v seurt prezeg \u00bb, eme Sidonie Revillon, skiantourez eus Brest o labourat war dilerc\u2019hiou\u0300 seurt emplantennou\u0300. \u00ab Piv a c\u2019hell kredin\u0303 en un doare sirius ez aio ur vaouez da lakaat tennan\u0303 he mammog ken nemet evit hec\u2019h aezamant, pe peogwir he deus douetan\u0303s traken ? \u00bb."}, {"text_idx": "#000035", "text": "5\u201cLa pose d\u2019Essure par hyste\u0301re\u0301copie est re\u0301serve\u0301e aux cas ou\u0300 l\u2019abord coelioscopique est risque\u0301. C\u2019est la seule technique qui soit irre\u0301versible. Il s\u2019agit d\u2019une technique de dernier recours.\u201d ANAES en 2003 den diell Avis de la Commision 31 mars 2004, Commission d\u2019e\u0301valuation des produits et prestations"}, {"text_idx": "#000038", "text": "11Pajenn 8 diell ministrerezh ar yec\u2019hed e lez-varn velestradurel Lyon"}, {"text_idx": "#000039", "text": "13pajenn 41 an teuliad parlamantel "}, {"text_idx": "#000040", "text": "Splann ! a zo ur gevredigezh a zo he fal dezhi kas da benn enklaskou\u0300-kazetennin\u0303 poellek evit an dud e Breizh hag ar bed, e galleg ha brezhoneg. E Bro-Dreger, e Gwengamp, eman\u0303 staliet ar sez."}, {"text_idx": "#000046", "text": "Ma\u2019z oc\u2019h dedennet da gemer perzh er gelaouenn kasit ur postel deomp war :"}, {"text_idx": "#000047", "text": "Resevit ar c\u2019helou\u0300 diwezhan\u0303 dre bostel (gwiriit ho strobou\u0300) !"}]